钦定古今图书集成/明伦汇编/家范典/第111卷 > 《尔雅》 > 《与表弟卢复书》李华
## 钦定古今图书集成/明伦汇编/家范典/第111卷 > 《尔雅》 > 《与表弟卢复书》李华

《八月八日，外兄李华敬简卢十五弟则之处》。“秋风渐
高，路出泗上，将诣职役，如所料乎？往返劳止，当与时
俱畅也。华疹疾无聊，贤姊与诸君寻常耳。福卿渐减，
弟勿忧之。与弟别来十馀年，比闻在代朔之地，明时
道举出身，乃能上为寡姊，下为孤甥，求为雁门主簿，
束身戎马之间，始终无过之地，此一难也。时方艰危，
动隔生死，骨肉妻子，寄在河朔，一身万里，省姊淮南，
此二难也。丧乱以来，时多苟且，松贞玉粹，亦变颓流。
唯弟卓然，介立寒俗，文词学问，守正不移，金石之声，
泠然在听，此三难也。五性之中，卢为峻茂，根原上古，
历世著明。降及圣唐，仁贤不绝。外家陵替稍久，弟其
勉之。”卢氏有《谌翁祭法》，又世以书闻，华未见，弟为
广访求也。南祖分于何祖，帝师今有四房，谁各承后？
弟为华具条流相报也。顷撰《军器舅神道碑》，后其房
族由来，意欲如军器之志，广外家之美，令万代闻见，
不复讨谱牒也。华质性钝弱，而慕汲黯、卜式之直，晚
岁思夫子互乡之，见林宗、贾淑之后，若悟此道，仁在
其中。《易》乾元之说曰：“含弘光大，品物咸亨。”《大雅》曰：“既
明且哲，德合天德。”老氏所弘，夫子即述。既自以为戒，
亦规弟持正也。弟正直太过，不能容纳时人，是以相
箴，努力无忽。近有郑五书，信否？四姊处得消息无？匆
匆。不次华敬简